Ja mulle meeldib olla inimeste ringkonnas, kelle arust on normaalne mitte vaadata telekat. Isegi selliseid inimesi on waldorf-kogukonnas, kellel pole põhimõtteliselt mobiiltelefoni, facebooki kontot ja muid Elu Mõtet segavaid faktoreid. Mina ilmselt ei muutu nii radikaalseks mitte niipea, aga mulle meeldib see, et need inimesed oma olemasoluga mind mõjutavad. Igasugused mõtted ja  väljaöeldud sõnad mõjutavad meid (see on ka üks põhjuseid, miks ma peaks edasi blogima, neid mõjutusi edasi andma). Näiteks see, mismoodi meie kooli direktor Sulev ütles: lapsel on vaja aega sisse hingamiseks ja välja hingamiseks. Sisse hingamine tähendab uusi elamusi, välja hingamine aga rahulikku aega, kui need elamused enesest läbi lastakse. Sellepärast ka meie lapsed alati pärast reisi haigeks jäävad ja endale rahuaega vajavad (mitte ainult lennujaamas lendavate viiruste pärast!).